再用王才元少師韻
作者：李彌遜
朝代：宋

paragraphs: 十年趁飛蓬，來作海邉夢。
曾無竹馬迎，長辦柳車送。
長鬚乞米收，驥子學詩誦。
自公弭節歸，許我執鞭從。
聽詩鬼神泣，看劍星辰動。
歡留文字飲，靜憇苾芻供。
辨疑每及爭，攻短不憚痛。
捜奇至旁求，探賾或奇中。
誰知烟霞姿，肯與塵土共。
長風起青冥，逸思攪空洞。
豈無酒百船，可待角三弄。
不勞行炙人，一見散花衆。
敢違江山招，寧受児女風。
可但東山佳，西池有儀鳯。